DA Den Europæiske Unions Tidende CE 78/557

(2004/C 78 E/0592)

SKRIFTLIG FORESPØRGSEL E-3466/03

af Theresa Villiers (PPE-DE) til Kommissionen

(21. november 2003)

Om: Dyrevelfærd på slagterier i Grækenland

En ny rapport fra Kommissionens Levnedsmiddel- og Veterinærkontor (FVO) konkluderer, at Grækenland har gjort en indsats for at forbedre overholdelsen af EU's krav om dyrevelfærd, men at der ikke er gjort tilstrækkelige fremskridt med hensyn til overvågning og håndhævelse af bestemmelserne. FVO påpeger, at det ikke var de sædvanlige arbejdsmetoder, FVO så på slagterierne i Grækenland. Det er den klare opfattelse, at slagterierne bekymrer sig mindre om dyrevelfærd, når FVO-inspektørerne ikke er til stede. FVO var vidne til følgende problemer: 2 ud af 12 får blev forbedøvet med elektrochok, nogle dyr blev sandsynligvis ikke bedøvet ordentligt, og i nogle tilfælde gik der for lang tid imellem bedøvelse og stikning med medfølgende risiko for, at dyrene kom til bevidsthed.

Hvad agter Kommissionen at gøre for at presse Grækenland til at indføre strengere sanktioner og håndhævelse af bestemmelserne og for at få Grækenland til at forbedre uddannelsen af slagteriarbejdere?

Svar afgivet på Kommissionens vegne af David Byrne

(27. januar 2004)

De problemer, som Levnedsmiddel- og Veterinærkontoret (FVO) i januar 2003 konstaterede ved sit kontrolbesøg i Grækenland (MR 9002/2003), blev meddelt de græske myndigheder i de regioner, hvor kontrolbesøget fandt sted, de centrale myndigheder på det afsluttende møde i Athen og formelt i den endelige rapport, der blev sendt til de græske myndigheder. I den handlingsplan, der blev forelagt for Kommissionen som svar på den offentliggjorte rapport, anførte de græske myndigheder, at de ville træffe foranstaltninger med henblik på at håndhæve den relevante lovgivning om dyrevelfærd, og især at de inden 2004 ville gennemføre et nyt kontrolbesøg på alle slagterier for at kontrollere, hvorvidt den relevante lovgivning om dyrevelfærd blev overholdt på slagtetidspunktet (Rådets direktiv 93/119/EF af 22. december 1993 om beskyttelse af dyr på slagte- eller aflivningstidspunktet (1)).

Den 15.-19. september 2003 foretog FVO endnu et kontrolbesøg i Grækenland som opfølgning herpå (MR9211/2003). Som følge af en strejke blandt veterinærpersonalet på det tidspunkt i Grækenland var det ikke muligt at foretage en vurdering af dyrevelfærden på slagtetidspunktet, men FVO-kontrollørerne gennemgik resultaterne af de kontrolbesøg, som de græske myndigheder havde udført i de foregående måneder, og behandlede andre administrative emner, der stammede fra det foregående FVO-kontrolbesøg i januar 2003. Generelt konkluderede kontrollørerne, at der stadig var væsentlige svagheder i de græske kontrolsystemer vedrørende dyrevelfærd. Der blev den 7. november 2003 fremsendt et udkast til en rapport over dette kontrolbesøg til de græske myndigheder. Der afventes kommentarer fra de græske myndigheders side til udkastet til rapporten samt en handlingsplan, for så vidt angår de uløste problemer.

Den 23. oktober 2003 holdt den fungerende generaldirektør for Generaldirektoratet for Sundhed og Forbrugerbeskyttelse (GD SANCO) møde med Grækenslands stedfortrædende faste repræsentant ved Den Europæiske Union og den græske chefveterinærinspektør for at fremhæve de betænkeligheder, som Kommissionen har i forbindelse med gennemførelse og håndhævelse af Den Europæiske Unions lovgivning om fødevaresikkerhed og veterinærforhold i Grækenland. Kommissionen har den opfattelse, at de græske myndigheder ikke anvender deres kontrolsystemer med hensyn til dyrevelfærd i overensstemmelse med kravene i EU-lovgivningen, og at dette forhold har gjort sig gældende i nogen tid. De græske myndigheders løfter om at forbedre dyrevelfærden i Grækenland efter dette møde er i øjeblikket til undersøgelse, og hvis de ikke er tilstrækkelige til at rette op på denne situation inden sommeren, vil Kommissionen være nødt til at indlede overtrædelsesprocedurer mod Grækenland.

(1) EFT L 340 af 31.12.1993.